Дуней еплъыкIэщIэ
СурэтыщI гъуазджэхэмкIэ музейм, Ткаченкэ Андрей и цIэр зезыхьэм, иджыблагъэ къыщызэIуахащ «ЕплъыкIэщIэ» фIэщыгъэм щIэт гъэлъэгъуэныгъэ. Абы утыку къыщрахьащ зи Iэпкълъэпкъым сэкъат иIэ творческэ цIыхухэм я лэжьыгъэ плъыфэбэхэр.
Прохладнэ, Зеикъуэ, Шэджэм дэт интернатхэм щеджэ ныбжьыщIэхэм я IэдакъэщIэкIхэм дуней еплъыкIэщIэ къатещырт. Сурэт теплъэгъуэхэмкIэ зи гурыщIэхэр къэзыIуэта цIыкIухэм, гъащIэм зыщрихьэлIа гугъуехьхэм емылъытауэ, я лэжьыгъэхэм плъыфэ, дыгъэ, гукъыдэж йобэкI.
«ЕплъыкIэщIэ» проектым ипкъ иткIэ, нэхъ ипэкIэ ныбжьыщIэхэм сурэт щIынымкIэ мастер-классхэр драгъэкIуэкIат. Абыхэм я IэдакъэщIэкIхэм КъБР-м и СурэтыщIхэм я зэгухьэныгъэм деж къыщызэрагъэпэща гупыр хэплъэжри, утыку къыщрахьэнухэр къыхахащ. КъэпщытакIуэ гупым хэтхэу КъБР-м и СурэтыщIхэм я зэгухьэныгъэм и тхьэмадэ Темыркъан Геннадий, сурэтыщIхэу Дзэгъэл Iэуес, Аккизовэ Имарэ, Тумэ Залым сымэ жаIащ лэжьыгъэ къэс нэр зыфIэнэ гъэщIэгъуэнагъ гуэр зэрыхэлъыр, зыщIам и хъэтI къытещу, плъыфэхэр зэхэзагъэу сурэтыр зэратхар. УкъагъэуIэбжьу Iэзагъ ин къэзыгъэлъэгъуахэри мащIэкъым. Абы къыхэкIыу, къанэ щымыIэу, лэжьыгъэ псори выставкэм хагъэхьэну унафэ къащтащ. Зи лэжьыгъэхэр нэхъыфIу къалъытахэм дипломрэ фэеплъ саугъэтхэмрэ хуагъэфэщащ.
Мыпхуэдэ гъэлъэгъуэныгъэхэр КъБР-м и муниципальнэ щIыналъэхэм щыIэ щэнхабзэмкIэ унэхэм къыщызэрагъэпэщынущ. Проектым ипкъ иткIэ зэхуахьэса лэжьыгъэхэр ди республикэм и мызакъуэу, Осетие Ищхъэрэ — Аланием, Ставрополь щIыналъэм щагъэлъэгъуэну я мурадщ.
Щомахуэ Залинэ.
